text: 700 mennesker hjælper hinanden med mad og gaver
  14 december 2016 kl. 18.07
  Facebook-gruppen Næstehjælperne – Sydjylland er for alle, der er ramt på pengepungen. Her hjælper folk hinanden med mad og julegaver. 
  Over 700 mennesker er der i gruppen, og deres fælles mål er at hjælpe hinanden.
  - Vi skal passe på hinanden. Vi er her for at hjælpe hinanden, siger Sif Gunnarsdottir, der er administrator i Facebook-gruppen Næstehjælperne – Sydjylland.
  Sif Gunnarsdottir: "Jeg ved på egen hånd, hvor hårdt, det er"
  I gruppen bliver der efterspurgt og tilbudt hjælp af forskellig art. Nogle søger mad, andre søger julegaver. Og i gruppen er også en stor gruppe mennesker, der tilbyder hjælp til dem, der trænger.
  Som administrator i gruppen sidder Sif Gunnarsdottir. Hendes opgave er at holde styr på gruppen, og samtidig bringe anonyme efterspørgsler. Mange er nemlig flove over at bede fremmede om hjælp.
  - At skulle søge hjælp fra fremmede, det er virkelig grænseoverskridende, siger Sif.
  Derfor finder man i gruppen mange opslag, der har overskrifter som Anonym søger julegaver til sine børn eller Admin søger for anonym. Mor søger mad…
  Sif får ikke personligt noget ud at være med i gruppen. Hun gør det, fordi hun selv har stået i en lignende situation.
  - Jeg har empati for de mennesker, der står i sådan en situation. Jeg ved på egen hånd, hvor hårdt, det er, siger Sif Gunnarsdottir.
  
  